
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  8 septembrie 2015               

PL-x  566/2015                     


   AVIZ
asupra proiectului de Lege privind modalitatea de gestionare a ambalajelor şi a deşeurilor provenite din ambalaje
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind modalitatea de gestionare a ambalajelor şi a deşeurilor provenite din ambalaje, trimis cu adresa nr. PL x 566 din 3 septembrie 2015 şi înregistrat cu nr. 4c-11/1038  din 7 septembrie 2015.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege în şedinţa din  2 septembrie 2015.

Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege în şedinţa din  8 septembrie 2015.

Proiectul de lege are ca obiect de reglementare crearea cadrului legal unitar privind gestionarea ambalajelor şi a deşeurilor provenite din ambalaje, ca urmare a necesităţii adaptării şi actualizării legislaţiei naţionale cu noile reglementări europene în acest domeniu, în contextul îndeplinirii angajamentelor ce îi revin României şi care derivă din calitatea sa de stat membru al Uniunii Europene, evitând astfel, eventualele sancţiuni generate de nerespectarea legislaţiei europene, prin depăşirea termenului de transpunere a Directivei 2013/2/UE a Comisiei din 7 februarie 2013 de modificare a anexei I la Directiva 94/62/CE a Parlamentului European şi a Consiliului privind ambalajele şi deşeurile de ambalaje, respectiv 30 septembrie 2013, contribuind la protecţia, conservarea şi îmbunătăţirea calităţii mediului, precum şi a sănătăţii şi securităţii generale a populaţiei.
Membrii comisiei au examinat proiectul de lege supus avizării, expunerea de motive şi avizul favorabil al Consiliului Legislativ nr.746/13.07.2015. 
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea favorabilă a acestei iniţiative legislative.
În raport de obiectul şi conţinutul reglementării,  proiectul de lege  face parte din categoria legilor ordinare. 

                          PREŞEDINTE,                                    SECRETAR,

                  Bogdan Liviu CIUCĂ                    Sorin Constantin STRAGEA
Şef serviciu,Ciprian Bucur

